Sasol: ‘Dít is hoekom ons Ayo die deur wys’ | Netwerk24
Deur Elvira Wood 24 Februarie 2020 13:58
Sasol se hoofkantoor in Sandton, Johannesburg.Foto: Elvira Wood
Ayo, die tegnologiefiliaal van African Equity Empowerment Investments (AEEI), waarvan dr. Iqbal Survé se beleggingsbeheermaatskappy, Sekunjalo Investment Holdings, die grootste aandeelhouer is, het in Mei 2018 ’n IKT-meesterdienskontrak met Sasol gesluit wat sewe jaar sou duur.
Die kontrak was ter waarde van R2,3 miljard.
Sasol en Ayo het sedertdien geskik oor hoe die kontrak ’n jaar vroeg beëindig sal word.
Dit was hierdie spesifieke kontrak met Sasol wat volgens getuienis voor die kommissie van ondersoek na
gebeure by die Openbare Beleggingskorporasie (OBK), die groot rede was dat dié korporasie die korrekte prosesse aan die einde van 2017 gesystap het om R4,3 miljard in Ayo te belê as deel van Ayo se voorgenome notering op die JSE.
Paul Victor, finansiële hoof van Sasol, sê Maandag by navraag aan Netwerk24 die petrochemiese reus het besluit om dié stap te doen nadat hy bewus geraak het van beweerde markmanipulasie en ander ongerymdhede wat glo by Ayo plaasgevind het.
Victor sê Sasol was nooit bewus van enige ongerymdhede wat betref die kontrak wat hy met Ayo gehad het nie.
“Ons het nooit probleme gehad wat betref dienslewering van óf Ayo óf British Telecoms nie,” sê Victor.
Die kontrak wat Ayo met Sasol gehad het, was in samewerking met British Telecoms.
“Hul korporatiewe bestuur het hulle egter diép in die steek gelaat,” sê Victor.
Hy sê dit is egter nie die enigste rede waarom Sasol besluit het om die kontrak vroeg te beëindig nie. “Ons het ook die afgelope tyd besluit om ons IKT-stelsel eerder na ’n wolk-gebaseerde stelsel oor te skakel. Ons langtermynvisie en dié van Ayo was nie meer in pas nie,” sê hy.
Victor sê ’n nuwe maatskappy is reeds aangestel wat van 1 Julie af sy IKT-stelsels sal bestuur. Hy het nie gesê wie nie.
Meer oor: Sasol | Ayo | Energie | Tegnologie
Ayo, Sasol skik oor multimiljard-kontrak
Olieprys, Lake Charles kom Sasol duur te staan